<classify> WANASHERIA wanawake wametakiwa kuwatembelea wanawake waishio vijijini ili kuweka mwamko kwao wa kutafuta haki pale wanapofanyiwa vitendo vya ukatili wa kijinsia. Rai hiyo ilitolewa na Msaidizi wa kisheria kata ya Manchali wilaya ya Chamwino mkoani Dodoma Joanita Kahangwa wakati wa mahojiano kuhusiana na hali ya ukatili katika kata hiyo. Alisema wanawake waishio vijijini wana changamoto nyingi zinazopelekea washindwe kutolea taarifa vitendo vya ukatili na moja ya changamoto kutokuwa na ushaiwshi wa kutambua haki zao za msingi ni zipi na wafanye nini wakikumbwa na kadhia. Aidha alisema wanawake wengi wanaogopa kuripoti waume zao wanapofanyiwa ukatili kwa hofu ya kuachwa. Alisema ndoa nyingi zimekuwa na migogoro yenye nakshi ya vitendo vya ukatili hasa ule wa vipigo, lakini wanawake wengi hawako tayari kutolea taarifa vitendo hivyo kutokana na ukosefu wa elimu. Wengi wana hofu ya kutafuta haki zao wanaamua kuacha.Wanawake wanasheria wasaidie wanawake vijijini hata kuwatembelea na kutoa elimu hilo litasaidia kwa kiwango kikubwa jamii kubadili mtazamo juu ya wanawake kutokana na mfume dume uliojengeka muda mrefu katika jamii, alisema.Alisema amekuwa Msaidizi wa kisheria kwa kujitolea kwa muda sasa lakini yeye kama walivyo wengine wanakabiliwa na kikwazo cha nyenzo za kufanyia kazi. Unaweza kupata taarifa za tukio mpaka kufika eneo unalotakiwa kwenda nauli ya pikipiki ni Sh 5,000, tupewe msaada ili kuweza kusaidia jamii alisema. Alisema mkoa wa Dodoma kwa sehemu kubwa imetawaliwa na mfumo dume na mila kandamizi. Kuna mwanaume moja ameomba kuongea na mimi juu ya ukatili anaofanyiwa na mkewe, nadhani wiki ijayo nitamsikiliza ni jambo jema kuona hata wanaume wana mwamko wa kutafuta msaada wa kisheria alisema. Alisema vutendo vya ukatili vimekuwa vikizidi kwa sababu ya elimu duni, bado kuna familia zinawalinda watuhumiwa wa vitendo vya ukatili kwa kuwatorosha. Alisema wengi wanakwepa kutoa ushahidi kwa kuogopa jamii itakavyowachukulia  <topic>: kitaifa 